Трэба прызнаць, што, нягледзячы на забарону наведвання лясоў, людзей у іх многа. Будзем рэалістамі — прыцягнуць усіх парушальнікаў да адказнасці немагчыма, ды і большасць землякоў выдатна разумее, як сябе паводзіць, каб вандроўка па лесе не прывяла да пажару. Аднак неадэкватных грыбнікоў і зборшчыкаў ягад усё ж дастаткова, каб прымаць больш дзейсныя меры прафілактыкі. Сярод іх — устаноўка металічных шлагбаўмаў на лясных уездах замест звычных драўляных і пастаяннае патруляванне найбольш “папулярных” у саматужных нарыхтоўшчыкаў дзікарослай прадукцыі маршрутаў. Гэта даволі затратныя меры, але выбіраць не даводзіцца, бо ліквідацыя лясных пажараў абыходзіцца несупастаўна даражэй.